ยืนยันจ่ายเงินชดเชยให้ผู้ประกันตนมาตรา 33 มาตรา 39 และมาตรา 40 ที่เป็นผู้ป่วยโควิด-19
นายบุญสงค์ ทัพชัยยุทธ์ เลขาธิการสำนักงานประกันสังคม กล่าวว่า สำนักงานพร้อมจ่ายเงินชดเชยให้ผู้ประกันตนมาตรา 33 มาตรา 39 และมาตรา 40 ที่เป็นผู้ป่วยโควิด-19 โดยมีเงื่อนไขคือ ผู้ประกันตนมาตรา 33 กรณีลาป่วย รับค่าจ้าง 30 วันแรกจากนายจ้าง แต่หากหยุดรักษาตัวเกิน 30 วัน สามารถเบิกสิทธิประโยชน์กรณีขาดรายได้จากประกันสังคม นับตั้งแต่วันที่ 31 ของการลาป่วย โดยได้รับเงินทดแทนร้อยละ 50 ของค่าจ้างจริง แต่ไม่เกิน 15,000 บาท ได้รับครั้งละไม่เกิน 90 วัน ปีละไม่เกิน 180 วัน เว้นแต่โรคเรื้อรังไม่เกิน 365 วัน ผู้ประกันตนมาตรา 39 รับเงินทดแทน ขาดรายได้ร้อยละ 50 โดยคิดจากฐานอัตราการนำส่งเงินสมทบ 4,800 บาท ครั้งละไม่เกิน 90 วัน ปีละไม่เกิน 180 วัน เว้นแต่โรคเรื้อรังไม่เกิน 365 วัน ยื่นแบบคำขอรับประโยชน์ทดแทน สำหรับส่วนผู้ประกันตนมาตรา 40 ต้องนำส่งสมทบ 3 เดือน ภายในระยะเวลา 4 เดือน ก่อนเดือนที่ประสบอันตรายหรือเจ็บป่วย พิจารณาจากเอกสารหลักฐานและใบรับรองแพทย์ ยื่นแบบคำขอรับประโยชน์ทดแทนสำหรับผู้ประกันตนที่มีข้อสงสัย หรือต้องการสอบถามรายละเอียดเพิ่มเติมที่ สายด่วนประกันสังคม 1506 กด 6 หรือ 7